Xi MPE ipparteċipaw b'mod remot fid-dibattitu speċjali tal-plenarja Rispons Ewropew konġunt għal COVID-19 huwa kruċjali, anki wara l-konfinament Ir-riforma ekonomika għandha tinkludi "bonds ta' rkupru", iggarantiti mill-baġit tal-UE Sejħa għall-Fond ta' Solidarjetà tal-UE kontra l-Coronavajrus ta' mill-inqas EUR 50 biljun Il-MPE kkritikaw ħafna l-aħħar żviluppi politiċi fl-Ungerija u fil-Polonja Il-MPE jridu jaraw pakkett ta' rkupru massiv b'appoġġ għall-ekonomija Ewropea wara l-kriżi tal-COVID-19, inklużi bonds ta' rkupru garantiti mill-baġit tal-UE. F'riżoluzzjoni adottata l-Ġimgħa, il-Parlament jilqa' l-miżuri fiskali u l-appoġġ ta' likwidità tal-UE biex tiġi indirizzata l-pandemija. Lil hinn minn dak li diġà qed isir, l-Ewropa teħtieġ pakkett enormi ta' rkupru u ta' rikostruzzjoni li għandu jiġi ffinanzjat minn żieda fil-baġit fit-tul, fondi eżistenti tal-UE u strumenti finanzjarji, kif ukoll "bonds ta' rkupru" garantiti mill-baġit tal-UE, jgħidu l-MPE. Madankollu, ma għandhiex tinvolvi l-mutwalizzazzjoni ta' dejn eżistenti, iżda tiffoka fuq l-investiment futur. Il-Patt Ekoloġiku Ewropew u t-trasformazzjoni diġitali għandhom ikunu fil-qalba tiegħu sabiex tingħata spinta lill-ekonomija, il-MPE jenfasizzaw. Il-Fond ta' Solidarjetà kontra l-Coronavajrus tal-UE Il-MPE jappellaw ukoll għal Skema permanenti Ewropea ta' Riassigurazzjoni kontra l-qgħad u jixtiequ jistabbilixxu Fond ta' Solidarjetà kontra l-Coronavajrus tal-UE ta' mill-inqas EUR 50 biljun. Dan il-fond għandu jappoġġa s-setturi tal-kura tas-saħħa fl-Istati Membri kollha matul il-kriżi attwali, kif ukoll investimenti futuri sabiex is-sistemi tal-kura tas-saħħa jsiru aktar reżiljenti u ffukati fuq dawk l-aktar fil-bżonn. Setgħat akbar għall-UE biex taġixxi fil-każ ta' theddid transkonfinali għas-saħħa L-azzjoni Ewropea konġunta għall-ġlieda kontra l-pandemija COVID-19 hija indispensabbli, tgħid ir-riżoluzzjoni. Mhux biss l-Unjoni Ewropea għandha toħroġ aktar b'saħħitha minn din il-kriżi, iżda l-istituzzjonijiet tagħha għandhom ukoll jingħataw is-setgħa li jaġixxu meta jkun hemm theddid transkonfinali għas-saħħa. Dan jippermettilhom jikkoordinaw ir-rispons fil-livell Ewropew mingħajr dewmien, u jidderieġu r-riżorsi meħtieġa għal fejn huma l-aktar meħtieġa, sew jekk huma materjali bħal maskri tal-wiċċ, respiraturi u mediċini jew għajnuna finanzjarja. Il-MPE jesprimu wkoll l-appoġġ tagħhom għaż-żieda fil-produzzjoni ta' prodotti ewlenin fl-UE, bħal mediċini, ingredjenti farmaċewtiċi, tagħmir mediku, tagħmir u materjali, biex l-Ewropa tkun mħejjija aħjar għal xokkijiet globali futuri. Il-fruntieri għandhom jinżammu miftuħin għal prodotti essenzjali Il-MPE jinsistu li l-fruntieri fl-UE jridu jinżammu miftuħa biex jiġi żgurat li l-mediċini u t-tagħmir protettiv, l-apparat mediku, l-ikel u l-prodotti essenzjali jkunu jistgħu jiċċirkolaw. Is-suq uniku tal-UE huwa s-sors tal-"prosperità kollettiva tagħna" u huwa kruċjali għar-rispons immedjat u kontinwu għall-COVID-19, il-MPE jenfasizzaw. Il-Parlament jitlob ukoll il-ħolqien ta' Mekkaniżmu Ewropew ta' Rispons Sanitarju biex jiġi żgurat rispons aħjar għal kull tip ta' kriżi sanitarja fil-ġejjieni. Tagħmir, stokk ta' materjal u ta' mediċina komuni jista' jiġi mobilizzat malajr biex jiġu salvati l-ħajjiet. Il-MPE jridu wkoll jaraw finanzjament addizzjonali tal-UE biex tiġi ffinanzjata r-riċerka rapida biex tinstab tilqima. Approċċ koordinat għal wara l-konfinament Il-MPE jenfasizzaw ukoll il-ħtieġa għal approċċ ikkoordinat wara l-konfinament, sabiex jiġi evitat li l-vajrus jerġa' jitfaċċa. Huma jħeġġu lill-pajjiżi tal-UE biex, flimkien, jiżviluppaw kriterji għat-tneħħija tal-kwarantina u miżuri ta' emerġenza oħra, u jitolbu lill-Kummissjoni Ewropea biex tniedi strateġija ta' ħruġ effettiv li tinkludi ttestjar fuq skala kbira u tagħmir personali protettiv għall-akbar numru possibbli taċ-ċittadini. Is-sitwazzjoni tal-istat tad-dritt u d-demokrazija: Ungerija, u Polonja Il-MPE jesprimu wkoll tħassib qawwi dwar il-passi meħuda mill-gvern Ungeriż biex itawwal b'mod indefinit l-istat ta' emerġenza tal-pajjiż, biex jiddeċiedi b'digriet mingħajr limitu ta' żmien u biex idgħajjef is-sorveljanza parlamentari ta' emerġenza. Barra minn hekk, huma jenfasizzaw li d-deċiżjoni tal-gvern Pollakk li tbiddel il-kodiċi elettorali hija illegali u jqisu li l-organizzazzjoni ta' elezzjonijiet presidenzjali f'nofs pandemija huma totalment inkompatibbli mal-valuri Ewropej. Huma jappellaw lill-Kummissjoni Ewropea biex tivvaluta b'mod urġenti jekk il-miżuri ta' emerġenza meħuda humiex konformi mat-Trattati tal-UE, u biex tagħmel użu mill-għodod u s-sanzjonijiet kollha disponibbli tal-UE biex tindirizza dan il-ksur serju u persistenti, inklużi dawk baġitarji. Il-Kunsill għandu jqiegħed id-diskussjonijiet u l-proċeduri relatati mal-proċeduri tal-Artikolu 7 li għaddejjin kontra l-Polonja u l-Ungerija, lura fuq l-aġenda tiegħu. Sors ta' informazzjoni Ewropew għall-ġlieda kontra d-diżinformazzjoni Fl-aħħar nett, ir-riżoluzzjoni tenfasizza li d-diżinformazzjoni dwar il-COVID-19 hija problema kbira għas-saħħa pubblika. Għalhekk l-UE għandha tistabbilixxi sors Ewropew ta' informazzjoni biex tiżgura li ċ-ċittadini kollha jkollhom aċċess għal informazzjoni preċiża u verifikata. Il-MPE jappellaw ukoll li l-kumpaniji tal-midja soċjali għandhom jieħdu l-miżuri meħtieġa b'mod proattiv biex iwaqqfu d-diżinformazzjoni u d-diskors ta' mibegħda relatat mal-koronavajrus. It-test ġie adottat b'395 vot favur, 171 kontra u 128 astensjoni. Ikklikkja fuq l-ismijiet tal-kelliema biex tara d-dikjarazzjoni li huma għamlu matul id-dibattitu fil-plenarja. Dikjarazzjoni ta' ftuħ tal-President Sassoli Dikjarazzjoni ta' ftuħ ta' Ursula von der Leyen , President tal-Kummissjoni Ewropea Dikjarazzjoni ta' ftuħ ta' Charles Michel , President tal-Kunsill Ewropew Maroš Šefčovič , Viċi-President tal-Kummissjoni Ewropea Kuntatti: Informazzjoni ta' kuntatt: Numru tat-telefown: Numru tat-telefown: Numru tal-mobile: Informazzjoni ta' kuntatt: Numru tat-telefown: Numru tat-telefown: Numru tal-mobile: Għal aktar informazzjoni It-test adottat se jkun disponibbli hawnhekk (17.04.2020) Azzjoni koordinata tal-UE kontra l-pandemija COVID-19 u l-konsegwenzi tagħha — Dikjarazzjoni mill-President tal-PE David Sassoli Ara filmat tad-dibattitu fil-plenarja ma' Ursula von der Leyen u Charles Michel (16.04.2020) Q & A dwar il-proċedura remota straordinarja tal-Parlament Dokument ta' riċerka tal-PE — Is-sitwazzjoni attwali ta' Koronavajrus ġdid, u r-Rispons tas-Saħħa Pubblika tal-UE Ir-rispons tal-UE għall-koronavajrus Il-Kummissjoni Ewropea: Tweġiba koronavajrus Ċentru Multimedjali tal-PE: ritratti bla ħlas, filmati u materjal awdjo Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF